钦定古今图书集成/明伦汇编/官常典/第331卷 > 韦弘机
## 钦定古今图书集成/明伦汇编/官常典/第331卷 > 韦弘机

按《唐书》本传：“弘机，京兆万年人。祖元礼，隋浙江刺史。
弘机仕贞观时，为左千牛胄曹参军，使西突厥，册拜
同俄设为可汗。会石国叛道梗，三年不得归。裂裾录
所过诸国风俗物产为《西征记》。比还，太宗问外国事，
即上其书。帝大悦，擢朝散大夫，累迁殿中监。显庆中，
为檀州刺史。以边人陋僻不知文，儒贵，乃修学宫，画”
孔子七十二子、汉晋名儒像，自为赞敦劝，生徒由是
大化。契苾何力讨高丽，次栾水，会暴涨，师留三日，弘
机输给资粮，军无饥。高宗善之，擢司农少卿，主东都
营田苑。宦者犯法，杖乃奏，帝嗟赏，赐绢五十匹，曰：“后
有犯者，治之，毋奏。”迁司农卿。太子弘薨，诏蒲州刺史
李冲寂治陵成，而元堂阸，不容终具，将更为之。役者
过期不遣，众怨，夜烧营去。帝诏弘机嗣作，弘机令开
隧左右，为四便房撙，制礼物，裁工程不多，改作如期
而办。帝尝言：“两都我东西宅，然因隋宫室日仆不完，
朕将更作，奈财用何？”弘机即言：“臣任司农十年，省惜
常费，积二十万缗以治宫室，可不劳而成。”帝大悦，诏
兼将作少府，二官督营缮。初，作宿羽、高山等宫，徙洛
中桥于长夏门，废利涉桥，人便之。天子乃登洛北绝
岸，延眺良久，叹其美，诏即其地营宫，所谓上阳者。尚
书左仆射刘仁轨谓侍御史狄仁杰曰：“古天子陂池
台榭，皆深宫复禁，不欲百姓见之，恐伤其心。而今列
岸謻廊，亘王城外，岂爱君哉！”弘机曰：“天下有道，百官
奉职，任辅弼者，则思献替事我，乃府藏臣守官而已。”
仁杰非之。俄坐家人犯盗，劾免官。初，东都方士朱钦
遂为武后所宠，奸赃狼籍。弘机白钦遂假中宫驱策，
依倚形势，亏紊皇明，为祸乱之渐。帝遣中使慰谕，敕
毋漏言，逐钦遂于边，后恨之。永淳中，帝幸东都，至芳
桂宫，召弘机使白衣检校园苑，将复任之，为《后犄》而
止。终检校司农少卿事。